
	Väylävirasto
PL 33
00521 HELSINKI

	VÄYLÄ/1206/Vv-04.00/2026
	Lausunto Väyläviraston ohjelmakokonaisuudesta vuosille 2026–2034

Pyydettynä lausuntona Metsäteollisuus ry toteaa seuraavaa: 

Metsäteollisuus pitää Väyläviraston investointi-, suunnittelu- ja perusväylänpidon ohjelmien kokoamista yhdeksi selkeäksi kokonaisuudeksi ansiokkaana ja tarpeellisena uudistuksena. Kokonaisuus tekee näkyväksi väylärahoituksen riittämättömyyden ja sen vaikutukset väyläverkon kuntoon, palvelutasoon ja elinkeinoelämän kuljetusedellytyksiin.

Rahoituksen niukkuuden seuraukset kohdistuvat väyliin, joilla on keskeinen merkitys metsäteollisuuden raaka-ainehuollolle, tuotantolaitosten toiminnalle ja vientikuljetuksille. Vähäliikenteinen mutta metsäteollisuuden raaka-ainehankinnalle kriittinen tiestö näyttäytyy ohjelmakauden suurimpana häviäjänä. Ohjelmassa ei kuvata riittävästi, miten tavoite elinkeinoelämän tarpeisiin vastaamisesta voidaan saavuttaa, jos korjausrahoitus kohdistuu käytännössä vain vilkkaimmille väylille.

Mikäli säästöjä haetaan esitetyn kaltaisesti myös raakapuuterminaaleista sekä teollisuudelle tärkeistä ratojen perusparannushankkeista, metsäteollisuuden toimintaedellytykset heikkenevät. Kehityksen suunnan tulisi olla päinvastainen. Suomen on vahvistettava metsäteollisuuden mahdollisuuksia jalostaa kotimaista puuta kilpailukykyisesti Suomessa. Väylistä säästäminen ei tällöin ole todellista säästöä, vaan vientiteollisuuden kilpailukyvyn heikentämistä. Muistutamme, että yksinomaan huonokuntoinen tiestö tuottaa elinkeinoelämälle seuraavan 10 vuoden aikana 1 miljardin lisäkustannukset (Destia 2025). 

Lausunnossa esitettyihin kysymyksiin vastaamme seuraavaa: 

Toteuttaako ohjelmakokonaisuus mielestänne parhaalla mahdollisella tavalla Liikenne 12 -suunnitelmassa sille asetettuja tavoitteita ja linjauksia?

On epäselvää, miten Liikenne 12 -suunnitelman tavoite elinkeinoelämän tarpeisiin vastaamisesta voi täyttyä, kun rahoituksen puute jättää vähäliikenteiset tiet käytännössä korjausrahoituksen ulkopuolelle tulevina vuosina. Suurin maanteiden korjausvelka on vähäliikenteisellä tiestöllä, ja annetun rahoituskehyksen puitteissa se kasvaa entisestään vaikeuttaen sekä alueellista saavutettavuutta että tulevien korjausliikkeiden tekemistä. Mitä huonompaan kuntoon verkko päästetään, sitä enemmän resursseja korjausvelan kurominen myöhemmin edellyttää. Liikenne 12 -tavoitteiden saavuttaminen edellyttää rahoitustason nostamista tasolle, joka mahdollistaa myös muun kuin pääväyläverkon ylläpidon ja kehittämisen. 

Ilman toimivaa valtakunnallista pienempien teiden verkostoa ei synny metsäteollisuuden lähes 8 miljardin vuosittaista arvonlisää. Metsäteollisuuden teettämän selvityksen perusteella niukkoja varoja olisi jo nyt mahdollista kohdentaa pääverkon ulkopuolelle raskaan liikenteen tarpeet edellä. Teiden merkitystä arvioitaessa fokus on siirrettävä yksittäisistä väylistä kuljetusketjujen ymmärtämiseen ja niiden kansantaloudellisen merkityksen arvottamiseen. 

Perusväylänpidon suunnitelma: onko perusväylänpitoon osoitettu rahoitus kohdennettu perustellusti ja vaikutukset kuvattu ymmärrettävästi?

Pidämme tärkeänä, että suunnitelman tavoite maanteiden hoidon varmistamisesta koko maantieverkolla toteutuu. 

Sen sijaan päätös kohdentaa rajalliset korjausresurssit pääväylille noudattaa totuttua väylärahoituksen kaavaa, jossa priorisointi tehdään pääosin liikennemäärien perusteella. Vaikka tavoite vastata elinkeinoelämän tarpeisiin myös muulla verkolla on kirjattu ohjelmakauden tavoitteisiin, ilman lisärahoitusta metsäteollisuuden tunnistamiin tarpeisiin ei saada riittävää helpotusta.

Korostamme, että korjausten viivästyminen ja ennakoimattomuus vähäliikenteisellä tiestöllä on aito ongelma metsäteollisuuden raaka-ainehankinnalle. Liikennemäärien ohella korjausten priorisoinnissa tulee huomioida teiden käyttötarkoitus ja erityisesti raskaan liikenteen tarpeet.

Myös rataverkon raakapuuterminaalien parantamisen jääminen ilman rahoitusta vuodesta 2028 alkaen on lyhytnäköistä. Parantamisilla vastataan alan raaka-ainehankinnan muutoksiin ja yritysten tarpeisiin, ja niiden laiminlyönti heikentää raakapuukuljetusten edellytyksiä.

Päätös typistää käynnissä olevia ratojen parantamishankkeita (Oulu–Laurila, Jyväskylä–Pieksämäki, Kouvola–Luumäki) herättää huolta siitä, pystytäänkö teollisuuden tarpeisiin radoilla vastaamaan oikea-aikaisesti. Esimerkiksi Oulu–Laurila-hankkeen typistyminen tarkoittaa, että Kuivajoen ratasilta jää korjaamatta, vaikka sen kriittisyys Pohjois-Suomen logistiikalle tunnistetaan. Korostamme, että perusväylänpidon rahoituksessa on saavutettava oikea tasapaino eri liikennemuotojen kesken. Kriittisiin kohteisiin, kuten Kuivajoen sillan korjaukseen, on varmistettava rahoitus ajoissa radan käytettävyyden turvaamiseksi.

Tavoite varmistaa jäänmurto ja vesiväylien hoito perusväylänpidon rahoituksella on kannatettava. Niihin on osoitettava riittävät resurssit ympärivuotisen kauppamerenkulun ja sisävesikuljetusten turvaamiseksi.

Investointiohjelma: miten muuttaisitte ohjelmaa seuraavan päivityksen yhteydessä sille määritetyn talouskehyksen puitteissa? Millaisia positiivisia vaikutuksia muutoksella saavutettaisiin?

Ohjelmassa priorisoitujen hankkeiden edellytykset edetä toteutusvaiheeseen eivät kaikilta osin ole selviä. Saimaan raakapuun kuljetuksiin käytettävien väylien parantaminen, joka edellyttäisi noin 2 miljoonan euron rahoitusta, on ollut ensimmäisenä priorisoitavien hankkeiden listalla jo useita vuosia. Tarvittava rahoitus on moneen muuhun investointihankkeeseen verrattuna maltillinen. Siksi on epäselvää, mikä estää Väylävirastoa tekemästä päätöstä hankkeen viemisestä toteutukseen. Metsäteollisuus katsoo, että Saimaan raakapuun kuljetusväylien parantaminen tulee siirtää toteutukseen mahdollisimman pian.

Ohjelmakokonaisuus: miten koette sen, että Väyläviraston ohjelmat esitetään nyt yhtenä kokonaisuutena?

Väyläviraston suunnittelu-, investointi- ja perusväylänpidon ohjelmien esittäminen yhtenä kokonaisuutena on selvä parannus aiempaan. Erityisesti suunnitelmien yhteenvetoraportti on hyödyllinen työkalu ohjelmien keskinäistä vuorovaikutusta ja rahoituksen kokonaisvaikutuksia arvioitaessa. Seuraavissa päivityksissä kokonaisuuden tulisi kuitenkin nykyistä selkeämmin osoittaa, miten elinkeinoelämän kuljetustarpeet, vähäliikenteisen verkon korjausvelka ja teollisuuden kriittiset väylähankkeet sovitetaan yhteen käytettävissä olevan rahoituksen kanssa.

